**Gazel II**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Picurii cu strop de strop

Fac al mărilor potop-

Zilnic câte-un spic adună

Şi-n curând tu ai un snop.

Mergi încet şi las’ s-alerge

Alţii cât or vrea-n galop.

Fii stejar, să creşti în lături,

Nu înalt şi slab, un plop.

Nu uita trăind de corbul

Şi de vulpea lui Esop.

Dacă eşti cinstit, n-ai teamă

De duşman, de-ar fi ciclop.

Fă cât poţi, şi las’ să râdă

Cei ce sar viaţa-n hop.

Iar de n-are scop viaţa,

Fă să aibă clipa scop.